《游汉嘉明月湖次宇文子重韵》
宋代·员兴宗

君不见天台贺季真，监湖一曲光泠泠。
又不见钱塘林处士，西湖千载成高名。
千顷菰蒲抹岸白，几树寒梅疏影横。
呼吸湖光映湖绿，两公便谓得此生。
吾僚胸次本丘壑，中有林贺之高情。
银盘夜色清镜动，便欲邀汝成三人。
旋喜叵罗金在眼，肯议仙桂来无根。
前时六浊皆运出，招此不夜归重城。
未蒙濡沫到恶客，先苦诗句来缤纷。
思君对洗同一静，大胜狂歌归四明。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。